Jenny Hemstad (34) får handlegate oppkalt etter seg

Jenny Hemstad har fått en handlegate oppkalt etter seg i Oslo. Selv om Jenny Hemstad er helt levende.

Jenny Hemstad (34) har fått en gate oppkalt etter seg på Aker brygge. Glenn Røsåsen

23. okt. 2014 20:59 Sist oppdatert 24. oktober 2014

For over hundre år siden oppsto en uskreven regel i Oslo om at man ikke oppkaller gater etter nålevende personer. Men ingen uskreven regel uten unntak; en handlegate på Aker brygge er nå blitt kalt opp etter Jenny Hemstad. Og det til tross for at hun bare er 34 år, og lever i beste velgående.

— Det er veldig artig og spennende! Spesielt med alt mediestyret, jeg er ikke akkurat vant til å være i spotlighten, sier Jenny smilende.

Jenny Hemstads gate kan du se på den stiplede linjen. Den går gjennom sentrene, og ut til Bryggetorget. Under ser man Stranden og Oslofjorden er representert ved de bølgete linjene.

Handlegaten går for det meste innendørs, gjennom David-Andersen-bygget, over veien på Grundingen og helt igjennom to sentre. Så går den over Bryggegata, før den leder helt ut til Bryggetorget. Gaten er privat, og eid av Aker brygge.De kan i prinsippet kalle den hva de vil, men de har altså valgt å udødeliggjøre Jenny Hemstad.

Ble voksen på Aker Brygge

Etter omfattende oppussing er planen at området rundt Aker brygge igjen blir en levende bydel, og avdukingen av Jenny Hemstads gate skal markere dette. Dette har vært en konkurranse i regi av Aker brygge, hvor folk ble bedt om å nominere seg selv eller en venn. De eneste kriteriene var at det måtte være en levende person, bosatt i Norge.

Jenny kommer fra Lunner i Oppland, men startet i arbeidslivet på Aker brygge i Oslo. Der jobbet hun i en liten butikk i flere år, og tok over som butikksjef allerede da hun var 18.

— Det er veldig morsomt for meg, det er på en måte her jeg gikk fra å være ung til å bli en voksen person, sier Jenny ettertenksomt.

Jurymedlem Kjersti Løken Stavrum fremhever at Jenny representerer vår tids arbeidstager på Aker brygge. I tillegg er Jenny Hemstad et folkelig navn, som gjenspeiler konseptets formål, nemlig å kalle opp gaten etter en helt vanlig levende person, heter det i jurybegrunnelsen.

Hemmelighold

De siste dagene har ikke Jenny fått lov til å fortelle til noen at hun har fått sitt eget gatenavn. Det har ikke bare vært enkelt å gå rundt med hemmeligheten, samtidig som hun har vært så spent.

— Det var så vanskelig å gå med, altså. Jeg måtte ta meg en lang tur på tredemøllen i går for å si det sånn, ler Jenny.

Nå som hun er blitt udødeliggjort og fått satt sine spor i bybildet, er det ingen tvil om at det må feires. Hun sparer ikke på kruttet når hun forteller om planene for offentliggjøringen:

— Det må bli en heidundrende Facebook-oppdatering.

Trykk her for større kart, og mer informasjon om konkurransen.